Diari Oficial de la Generalitat Valenciana


Sumari del DOGV 8548, del 15-05-2019 (2019/4690)

RESOLUCIÓ de 7 de maig de 2019, del director general de Relacions amb les Corts, per la qual es publica el conveni entre la Generalitat, a través de la Conselleria de Transparència, Responsabilitat Social, Participació i Cooperació, i l'Ajuntament d'Elda per a actualitzar i donar continuïtat al funcionament de l'oficina PROP mixta al municipi d'Elda.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8548

Data del DOGV
:   15-05-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/4690


Data del document
:   07-05-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 7 de maig de 2019, del director general de Relacions amb les Corts, per la qual es publica el conveni entre la Generalitat, a través de la Conselleria de Transparència, Responsabilitat Social, Participació i Cooperació, i l'Ajuntament d'Elda per a actualitzar i donar continuïtat al funcionament de l'oficina PROP mixta al municipi d'Elda. [2019/4690]  
La Generalitat, a través de la Conselleria de Transparència, Responsabilitat Social, Participació i Cooperació, i l'Ajuntament d'Elda han subscrit, prèvia tramitació reglamentària, el dia 28 de març de 2019, el conveni per a actualitzar i donar continuïtat al funcionament de l'oficina PROP mixta al municipi d'Elda, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 6 de maig de 2019 i número 310/2019, procedeix la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 7 de maig de 2019.- El director general de Relacions amb les Corts: Antonio Torres Salvador.  
  
  
CONVENI DE COL·LABORACIÓ ENTRE LA GENERALITAT (CONSELLERIA DE TRANSPARÈNCIA, RESPONSABILITAT SOCIAL, PARTICIPACIÓ I COOPERACIÓ) I L'AJUNTAMENT D'ELDA PER A ACTUALITZAR I DONAR CONTINUÏTAT AL FUNCIONAMENT DE L'OFICINA PROP MIXTA AL MUNICIPI D'ELDA (ALACANT)  
  
València, 28 de març de 2019  
  
REUNITS  
D'una part, Manuel Alcaraz Ramos, conseller de Transparència, Responsabilitat Social, Participació i Cooperació, en virtut de nomenament pel Decret 8/2015, de 29 de juny, del president de la Generalitat, que actua en nom i representació de la Generalitat, de conformitat amb els articles 17.f i 28 g) de la Llei 5/1983, de 30 de desembre, del Consell, i facultat expressament per a la signatura d'aquest conveni per l'Acord del Consell de data 8 de febrer de 2019.  
D'una altra part, Rubén Alfaro Bernabé, alcalde president de l'Ajuntament d'Elda, en nom i representació de l'ajuntament, especialment facultat per a aquest acte en virtut de les atribucions que li confereix l'article 21 de la Llei 7/1985, de 2 d'abril, reguladora de les bases de règim local, i de la resolució adoptada en data 20 de desembre de 2018.  
  
Les parts intervenen en virtut dels seus respectius càrrecs i en l'exercici de les facultats i atribucions que tenen concedides per aquests, i es reconeixen mútuament capacitat i legitimació per a subscriure el present conveni, i a aquest efecte  
  
EXPOSEN  
  
La Generalitat, a través de la Conselleria d'Indústria, Comerç i Innovació, i l'Ajuntament d'Elda, van signar l'any 2011 el conveni per a l'obertura de l'Oficina PROP en aquest municipi (DOGV 6490, 29 de març), al qual va seguir, per exigència del mateix conveni, l'addenda de 3 de maig de 2011 per a l'obertura efectiva de l'oficina, posant a la disposició de la descentralització funcional de serveis que representen les oficines PROP els elements d'infraestructura, materials i personals necessaris per a l'òptim acompliment de les comeses assignades a aquestes oficines, i integrant, així mateix, els propis serveis que ofereix aquella corporació.  
En els anys transcorreguts des de la signatura de l'anterior conveni, s'han produït canvis normatius que afecten el funcionament de les oficines PROP, en particular, el Decret 191/2014, de 14 de novembre, del Consell, pel qual es regula l'atenció a la ciutadania, el registre d'entrada i eixida d'escrits, i l'ordenació de les oficines de registre en l'Administració de la Generalitat (DOGV 7406, 19 de novembre), així com la publicació del conveni marc entre l'Administració General de l'Estat i la Generalitat per a la implantació d'una xarxa d'oficines integrades d'atenció al ciutadà en l'àmbit territorial de la Comunitat Valenciana, mitjançant la Resolució de 18 de juny de 2015, de la directora general del Secretariat del Consell i Relacions amb les Corts (DOGV 7752, 19 de juny), que substitueix l'anterior de 2007.  
  
Després d'aquests anys de cooperació, conscients del valor aportat per la constitució de l'oficina PROP mixta que des del seu inici ha atès més de 160.000 persones, les modificacions en l'atenció a la ciutadania i en la gestió de les oficines introduïdes per la normativa esmentada i els reptes que s'han d'afrontar en l'aplicació de la recent legislació en matèria de règim jurídic i procediment administratiu del sector públic, els pilars de la qual estan formats per la Llei 39/2015, d'1 d'octubre, del procediment administratiu comú de les administracions públiques, i la Llei 40/2015, d'1 d'octubre, de règim jurídic del sector públic, i la Llei (BOE 236, 02 d'octubre), totes dues administracions han decidit renovar i impulsar aquesta col·laboració per a ajudar-se mútuament en la consecució de la nova administració pública que conformen aquestes lleis.  
  
El present conveni és, doncs, una manifestació palesa de la voluntat comuna de les administracions local i autonòmica de continuar acostant-se a la nostra ciutadania, desconcentrant o descentralitzant les seues funcions, de continuar esforçant-se per renovar, actualitzant-la, la col·laboració interadministrativa, i contribuir així al nou concepte i realitat pràctica de prestació dels serveis públics.  
El Decret 191/2014 preveu en l'article 9 les oficines PROP com una xarxa d'atenció presencial, distribuïda geogràficament al llarg de la Comunitat Valenciana. Aquestes oficines podran ser pròpies de la Generalitat o mixtes.  
Segons estableix el decret esmentat, les oficines PROP mixtes són les compartides per la Generalitat i una entitat local, i poden, per tant, prestar serveis corresponents a totes dues administracions. La creació de les oficines PROP, quan siguen mixtes, es durà a terme mitjançant la signatura d'un conveni amb l'entitat local corresponent.  
En conseqüència, per tot l'exposat, totes dues parts acorden subscriure el present conveni, que es regirà per les següents  
  
  
ESTIPULACIONS  
  
Primera. Objecte  
1. L'objecte del conveni és actualitzar i donar continuïtat al funcionament de l'oficina PROP mixta d'Elda.  
2. La Generalitat manifesta el propòsit de col·laborar amb l'Ajuntament d'Elda amb aquesta finalitat.  
  
Segona. Obligacions de la Generalitat  
1. Són obligacions generals de la Generalitat derivades del compliment del present conveni:  
a) Aportar a aquesta oficina els recursos humans necessaris per a la prestació dels seus serveis d'informació general, així com d'informació relativa a l'estat de la tramitació d'expedients iniciats a instància de part el destinatari dels quals siga la Generalitat.  
b) Dotar aquesta oficina PROP de la infraestructura de comunicacions necessària per a garantir l'accés a les bases de dades de la Generalitat.  
c) Realitzar la instal·lació i el manteniment dels programes i bases de dades de la Generalitat necessaris per a l'atenció a la ciutadania, especialment el que es descriu en el número 2, següent, d'aquesta estipulació.  
d) Dotar el seu personal propi dels mitjans informàtics (ordinadors personals) necessaris, propietat de la Generalitat, per a la prestació òptima del servei d'atenció a la ciutadania en l'oficina PROP.  
2. La Generalitat facilitarà el sistema de gestió d'esperes, programari que permet organitzar i dirigir els ciutadans i ciutadanes, guiant-los per a accedir al servei desitjat i al lloc d'atenció personalitzada corresponent, perquè siguen atesos amb totes les garanties d'equitat i confidencialitat.  
El sistema és gestionat des d'una aplicació que permet conèixer:  
- La situació en temps real de l'atenció presencial, mostrant dades sobre els serveis més consultats, etc., de manera que poden dissenyar-se els llocs d'atenció a la ciutadania de la millor manera possible.  
  
- Estadístiques sobre l'atenció presencial del tipus: nombre de ciutadans i ciutadanes atesos; temps emprat en l'atenció i temps que han esperat per a ser atesos; temes sobre informes estadístics, tant globals per ciutadans o ciutadanes atesos, com per llocs d'atenció i temes atesos.  
Són elements del sistema:  
a) Punt autodispensador de tiquets.  
La seua funció és la de rebre i adreçar la ciutadania als llocs d'atenció corresponents, d'acord amb el tipus de tràmit sol·licitat.  
  
A aquest efecte, s'instal·larà un ordinador servidor del sistema d'esperes, amb una pantalla tàctil i una impressora tèrmica estàndard de grandària reduïda per a la impressió de tiquets. Aquest ordinador inclourà un programari que actuarà com a «dispensador de tiquets virtual».  
b) En la zona d'espera se situarà una pantalla de televisió per a visualització d'informació multimèdia, així com visualització dels torns i números cridats en el sistema.  
c) En cada lloc es comptarà amb un programa integrat en el sistema d'esperes, que permet cridar el tiquet següent, veure les persones en espera, finalitzar l'atenció, reexpedir persones d'un servei a un altre, etc.  
  
Tercera. Obligacions de l'Ajuntament d'Elda  
Són obligacions de l'Ajuntament d'Elda:  
a) Proporcionar els elements relacionats amb la imatge corporativa, que inclourà senyalització, tant exterior com interior.  
b) Aportar a l'oficina el mobiliari necessari per a la prestació adequada del servei.  
c) Destinar una dependència en la plaça de la Constitució, 1, d'Elda per a la posada en funcionament de l'oficina PROP mixta. Així mateix, realitzarà l'obra civil corresponent per al seu funcionament, incloent-hi les instal·lacions de cablejat estructurat i infraestructura de comunicacions per a tots els llocs situats en l'oficina.  
d) Dotar aquesta oficina de fotocopiadora d'ús públic.  
e) Designar, almenys, un funcionari o funcionària que atenga les tasques d'informació municipal i registre de documents, per a la qual cosa caldrà ajustar-se al que es disposa en la Resolució de 18 de juny de 2015, de la directora general del Secretariat del Consell i Relacions amb les Corts, per la qual es disposa la publicació del conveni marc entre l'Administració General de l'Estat i la Generalitat per a la implantació d'una Xarxa d'Oficines Integrades d'Atenció al Ciutadà en l'àmbit territorial de la Comunitat Valenciana (DOGV 7552, 19.06.2015). L'Ajuntament d'Elda haurà d'estar adherit a aquest conveni marc prèviament a la signatura del present conveni.  
f) L'Ajuntament d'Elda haurà de tindre igualment el seu registre integrat en el sistema d'interconnexió de registres (SIR), de conformitat amb la Llei 39/2015, d'1 d'octubre, del procediment administratiu comú de les administracions públiques. Aquesta integració podrà ser, bé amb un sistema propi homologat, bé a través de l'aplicació ORVE mitjançant l'adhesió a la plataforma GEISER/ORVE com a mecanisme d'accés al registre electrònic i al sistema d'interconnexió de registres, segons la Resolució de 3 de maig de 2017 (BOE 109, 08.05.2017).  
  
g) Dotar dels mitjans informàtics necessaris per a la prestació òptima del servei, així com els equips d'impressió necessaris per al personal de la Generalitat.  
h) Assumir les despeses corrents que genere el funcionament de l'oficina, entenent per tals, llum, aigua, comunicacions, telefonia, neteja, seguretat, ascensors, si escau, i qualsevol altra necessària per al seu manteniment.  
  
Quarta. Obligacions conjuntes. Horari general de l'oficina PROP mixta d'Elda  
La Generalitat i l'Ajuntament d'Elda, segons el que s'estableix en l'apartat 3 de l'article 11 del Decret 191/2014, de 14 de novembre, del Consell, hauran d'acordar l'horari general d'atenció al públic en el present conveni.  
En aplicació d'aquest article, l'horari d'atenció al públic de l'oficina PROP mixta d'Elda es fixa, amb caràcter general, de dilluns a divendres de 09.00 a 14.00 hores, i podrà ser modificat per acord de la Comissió Mixta Paritària prevista en l'estipulació cinquena d'aquest conveni i adaptant-se als horaris estivals fixats per al personal de l'Ajuntament d'Elda.  
L'horari es podrà consultar en el portal corporatiu de la Generalitat i en el servei d'informació 012. També estarà indicat a la porta d'entrada de l'oficina.  
  
Cinquena. Seguiment del conveni. Comissió Mixta Paritària  
La Generalitat i l'Ajuntament d'Elda acorden estudiar les pautes a seguir per a la materialització d'aquest projecte, fixant les actuacions a realitzar per a l'execució del conveni, i també dels retards i les incidències que es puguen presentar durant l'execució del conveni. Amb aquesta finalitat, es constituirà una Comissió Mixta de seguiment i control integrada per representants de les dues parts, designats, respectivament, per la persona titular de la Sotssecretaria de la Conselleria de Transparència, Responsabilitat Social, Participació I Cooperació i per la persona titular de l'Alcaldia de l'Ajuntament d'Elda.  
La Comissió Mixta remetrà una còpia de les actes, acords i informes que emeta en el desenvolupament i l'execució de les seues funcions al servei competent en matèria d'atenció a la ciutadania en l'Administració del Consell.  
  
Sisena. Règim econòmic  
Aquest conveni de col·laboració no comporta obligacions econòmiques entre les parts signants. Per tant, l'aplicació i l'execució d'aquest conveni, incloent-hi a aquest efecte tots els actes jurídics que pogueren dictar-se en la seua execució i desenvolupament, no podrà comportar obligacions econòmiques per a la Generalitat i, en tot cas, hauran de ser ateses amb els seus mitjans personals i materials.  
Setena. Durada i extinció  
1. El present conveni tindrà efectes a partir del dia de la signatura i tindrà una durada de quatre anys. Abans de la finalització d'aquest termini, les parts podran acordar-ne la pròrroga unànimement per un període addicional de quatre anys.  
2. Aquest conveni s'extingirà per les causes següents:  
a) El transcurs del termini de vigència del conveni sense que se n'haja acordat la pròrroga, o una vegada transcorreguda aquesta.  
b) L'acord unànime de tots els signants.  
c) Denúncia expressa de qualsevol de les administracions intervinents, que haurà de comunicar-la a l'altra part, amb una antelació mínima de tres mesos respecte de la data en què se'n preveja l'extinció.  
d) Per incompliment dels compromisos de qualsevol de les parts. En aquest supòsit, la part complidora requerirà a la part incomplidora que complisca els compromisos que es consideren incomplits, en el termini que s'indique i com a màxim en sis mesos. Després de la recepció del requeriment, la part incomplidora, en el termini de deu dies hàbils, podrà al·legar i presentar els documents i les justificacions que considere pertinents.  
Si transcorregut el termini indicat en el requeriment i, estudiats els documents i les justificacions presentats, la part que va dirigir el requeriment considerara que en persisteix l'incompliment, notificarà a l'altra part la concurrència de la causa d'extinció per resolució i s'entendrà resolt el conveni.  
El requeriment, els documents i informes presentats i la notificació de resolució, també seran comunicats a la Comissió Mixta Paritària de seguiment i control de l'execució del conveni.  
e) Per decisió judicial declaratòria de la nul·litat del conveni.  
3. El compliment i l'extinció del conveni donarà lloc a la seua liquidació. En el supòsit d'extinció del conveni una vegada iniciat aquest per alguna de les causes assenyalades en les lletres c) o d) de l'apartat anterior, serà la comissió prevista en l'estipulació cinquena qui mitjançant un acord adoptat a aquest efecte determinarà la manera de finalització de les actuacions en curs de la manera menys onerosa per a les parts afectades.  
  
Huitena. Naturalesa i règim jurídic  
El present conveni de col·laboració és de caràcter administratiu i es considera inclòs en l'article 6.1 de la Llei 9/2017, de 8 de novembre, de contractes del sector públic, per la qual es traslladen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, quedant, per tant, fora del seu àmbit d'aplicació, sense perjudici de l'observança dels principis d'aquella llei per a resoldre els dubtes i les llacunes que pogueren presentar-se, i es regirà, en conseqüència, per les seues pròpies clàusules i, supletòriament, per les normes generals del dret administratiu.  
  
Especialment, aquest conveni queda subjecte a l'article 140.2 de la Llei 40/2015, d'1 d'octubre, de règim jurídic del sector públic i, en virtut d'això, a la Llei 7/1985, de 2 d'abril, reguladora de les Bases del Règim Local, fonamentalment el seu article 57, així com al Reial decret legislatiu 781/1986, de 18 d'abril, pel qual s'aprova el text refós de les disposicions legals vigents en matèria de règim local (articles 61 a 71) i, amb caràcter supletori, als articles 47 a 50, del títol II de la Llei 40/2015 esmentada, i a la resta de la normativa que resulte aplicable.  
  
Finalment, el present conveni queda subjecte a la regulació continguda en el Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, així com en la resta de normativa aplicable en aquesta matèria.  
La resolució de les controvèrsies que pogueren plantejar-se sobre la interpretació i l'execució d'aquest conveni hauran de solucionar-se per mitjà d'acord entre les parts al si de la comissió prevista en l'estipulació cinquena; no obstant això, les qüestions litigioses que pogueren sorgir en la seua interpretació i compliment seran de coneixement i competència de l'ordre jurisdiccional contenciós administratiu.  
  
Novena. Règim de protecció de dades i seguretat  
1. El règim de protecció de dades de caràcter personal en les actuacions que es desenvolupen en execució del present conveni serà el previst en la Llei orgànica 3/2018, de 5 de desembre, de protecció de dades personals i garantia dels drets digitals i en la seua normativa de desenvolupament.  
2. Les parts vetlaran pel compliment del Reial decret 3/2010, de 8 de gener, pel qual es regula l'Esquema Nacional de Seguretat en l'àmbit de l'Administració electrònica.  
  
Desena. Inscripció i publicació  
Aquest conveni s'inscriurà en el Registre de Convenis de la Generalitat i serà publicat en el Diari Oficial de la Generalitat Valenciana.  
Així mateix, segons disposen els articles 9.1.c i 10.1 i 3 de la Llei 2/2015, de 3 d'abril, de la Generalitat, de transparència, bon govern i participació ciutadana de la Comunitat Valenciana, el text íntegre del conveni es publicarà en el Portal de Transparència de la Generalitat (www.gvaoberta.gva.es) i en la pàgina web de l'Ajuntament d'Elda (www.elda.es).  
  
I com a prova de conformitat amb tot l'anterior, signen els compareixents aquest conveni en doble exemplar, a un sol efecte, al lloc i en la data indicats.  
  
EL CONSELLER DE TRANSPARÈNCIA, RESPONSABILITAT SOCIAL, PARTICIPACIÓ I COOPERACIÓ  
Manuel Alcaraz Ramos  
  
L'ALCALDE PRESIDENT DE L'AJUNTAMENT D'ELDA  
Rubén Alfaro Bernabé